Gofal a chymorth mewn sefydliadau diogel

1. **Yw ysbytai diogel wedi’u cynnwys dan Ddeddf Gwasanaethau Cymdeithasol a Llesiant (Cymru)?**

Mae unedau diogel iechyd/ysbytai wedi’u heithrio. Mae Cartref Plant Diogel Hillside a Sefydliad Troseddwyr Ifanc Parc wedi’u cynnwys, yn ogystal â charchardai, mangre a gymeradwywyd, a llety mechnïaeth. Rhoddir diffiniad o’r rhain ym Mhennod 1 [Côd Ymarfer Rhan 11](http://gov.wales/docs/dhss/publications/151218part11cy.pdf) (Amrywiol a Chyffredinol).

1. **Pwy sy’n gyfrifol am ddarparu gofal cymdeithasol i oedolion mewn sefydliadau diogel?**

Mae Deddf Gwasanaethau Cymdeithasol a Llesiant (Cymru) yn nodi bod gofal cymdeithasol oedolion yn yr ystâd ddiogel yng Nghymru yn gyfrifoldeb i’r awdurdod lleol y mae’r ystâd ddiogel dan sylw wedi’i leoli ynddo. Mae gofal a chymorth yr oedolion hynny yn yr ystâd ddiogel yn Lloegr yn dod dan Deddf Gofal 2014 a’r awdurdod lleol Seisnig y mae’r ystâd ddiogel wedi’i leoli ynddo sy’n gyfrifol yn yr un ffordd. Mae [Rhan 11 y Côd Ymarfer](http://gov.wales/docs/dhss/publications/151218part11cy.pdf) (Amrywiol a Chyffredinol), yn enwedig Pennod 1 ar y rhai yn yr ystâd ddiogel, yn darparu mwy o fanylion.

1. **Pwy sy’n gyfrifol am ddarparu gofal cymdeithasol i blant a phobl ifanc mewn sefydliadau diogel?**

Mae dyletswyddau gofal a chymorth ar gyfer oedolion a phlant a phobl ifanc yn wahanol dan y Ddeddf. Yr awdurdod lleol lle lleolir y carcharor yn ystod ei amser mewn sefydliad diogel sydd â’r dyletswydd dros oedolion. I blant, yr awdurdod lleol yng Nghymru lle roedd y plentyn neu’r person ifanc yn preswylio cyn mynd i sefydliad diogel sy’n bennaf gyfrifol. Mae yna rai amrywiadau ynghylch y cyfrifoldebau ar gyfer plant a phobl ifanc ac mae tabl yn dangos yr union ofynion i’w weld ym Mhennod 1 [Côd Ymarfer Rhan 11](http://gov.wales/docs/dhss/publications/151218part11cy.pdf) ar gyfer y rhai mewn sefydliadau diogel. Mae rhagor o fanylion yn y Côd Ymarfer.

1. **Sut bydd awdurdod lleol yn gwybod pwy sydd angen asesiad?**

Mae dau lwybr cenedlaethol wedi’u datblygu, un ar gyfer oedolion ac un ar gyfer plant a phobl ifanc, er mwyn cynorthwyo awdurdodau lleol i gyflawni eu dyletswydd i’r rhai mewn sefydliadau diogel. Mae’r llwybrau hyn yn nodi sut gellir adnabod unigolion y credir bod ganddynt anghenion gofal a chymorth a sut gellir atgyfeirio ar gyfer asesiad. Mae [Côd Ymarfer Rhan 11](http://gov.wales/docs/dhss/publications/151218part11cy.pdf) (Amrywiol a Chyffredinol), yn benodol Pennod 1 ar y rhai

mewn sefydliadau, yn darparu mwy o fanylion. Mae’r llwybr cenedlaethol yn darparu mwy o wybodaeth ac [ar gael yma](http://www.cgcymru.org.uk/adnoddau-dysgu-1/pobl-mewn-sefydliadau-diogel/).

1. **A fydd awdurdodau lleol yn darparu’r un asesiad a chynlluniau gofal i’r rhai mewn sefydliadau diogel â’r rhai yn y gymuned?**

Mae’r gofynion dan Rhan 11 yn egluro bod y dyletswyddau sydd ar awdurdodau lleol dan Rhan 3 (Asesu Anghenion Unigolion) a Rhan 4 (Diwallu Anghenion) yr un mor berthnasol i’r rhai mewn sefydliadau diogel â’r rhai sy’n byw yn y gymuned. Mae’n rhaid i awdurdodau lleol gydweithio â’u partneriaid lleol er mwyn sicrhau eu bod yn ymateb i faterion gofal a chymorth yn effeithiol mewn sefydliadau diogel, boed y rhain yn oedolion yng Nghymru neu’n blant a phobl ifanc yng Nghymru neu Loegr. Mae [Côd YmarferRhan 11](http://gov.wales/docs/dhss/publications/151218part11cy.pdf) (Amrywiol a Chyffredinol), yn benodol Pennod 1 ynghylch y rhai mewn sefydliadau diogel, yn darparu mwy o fanylion.

1. **Beth yw rôl y gwasanaeth prawf wrth gynorthwyo unigolion i gael mynediad i ofal a chymorth pan fyddant yn cael eu rhyddhau o sefydliadau diogel?**

Bydd cymorth gan y gwasanaeth prawf yn hanfodol wrth gydgysylltu asiantaethau cymorth a hwyluso dull integredig pan fo unigolyn naill ai yn cynllunio ar gyfer ei ryddhau neu’n cael ei ryddhau i’r gymuned. Mae’r llwybrau cenedlaethol yn darparu mwy o wybodaeth ac maen nhw [ar gael yma](http://www.cgcymru.org.uk/adnoddau-dysgu-1/pobl-mewn-sefydliadau-diogel/).